**Instruks for styret i Nylende Barnehage**

Velkommen som representant i Nylende Barnehage sitt eierstyre. Du er valgt inn for 2 år.

Nylende Barnehage sitt høyeste organ er årsmøte. Styret er andelslagets høyeste myndighet mellom årsmøtene. Styret har arbeidsgiveransvaret for barnehagen. Styrer er arbeidsgivers representant i barnehagen.

Styret består av 6 personer; 4 fra andelseierne og 2 fra personalet.

Styrets oppgaver er nedfelt i barnehagens vedtekter:

**9. Styrets oppgaver**

Styret har fullmakt fra og ansvar overfor andelslaget i følgende saker:

1. Føre tilsyn med at barnehagen drives i samsvar med gjeldende lover, forskrifter, vedtekter og beslutninger gjort av årsmøtet.
2. Ansettelser, oppsigelser og avskjedigelser av personalet. Styret ansetter styrer for barnehagen. Det øvrige personellet ansettes av styrer i samarbeid med verneombud og tillitsvalgt.
3. Utarbeide styrerinstruks.
4. Fastsette personalets lønn utover minstelønn i henhold til barnehagens tariffavtale.
5. Forestå all omsetning av eierandeler.
6. Styret ved dets leder kan forplikte andelslaget økonomisk for beløp inntil kr 30 000,-. Fullmakt til å forplikte for større beløp kan gis av årsmøtet.
7. Styret og styrer er ansvarlige for at nødvendig vedlikehold blir påpekt og utført. Alle andelseiere plikter å stille på både høst og vår dugnad i løpet av barnehageåret. Dersom et medlem ikke stiller på dugnad, ilegges dugnadsgebyr. Dugnadsgebyr fastsettes av styret.
8. Styret må sørge for at det blir valgt 1 representant fra styret til barnehagens samarbeidsutvalg. Samarbeidsutvalget består av 2 foreldre, 2 ansatte og 1 fra styret. Styrer har møte- tale- og forslagsrett. Samarbeidsutvalget har blant annet som oppgave å godkjenne årsplanen for barnehagen. Samarbeidsutvalget skal fungere som et rådgivende organ for styret.
9. Styret har ansvaret for å fastsette budsjett, og for at regnskapet er ført i henhold til god regnskapsskikk.
10. Styret beslutter eventuell eksklusjon av andelseiere.
11. Styret fastsetter gebyret ved for sen henting av barn og kostpenger.
12. Ved få søkere/ for få barn, eller ved økonomisk vanskelige tider, kan styret beslutte at det skal drives annen drift eller utleie av lokaler i Nylendeveien 6 over en periode.
13. Styret kan fatte vedtektsendringer under vedtekter for Nylende barnehage SA i henhold til barnehageloven § 8. Vedtektsendringer må varsles andelseiere senest 1. mnd. før det tres i kraft.

(Hentet fra vedtektene side 5/ 6)

Styremedlemmene har ulike roller.

**Styrets leder**:

* Leder årsmøtene
* Har medarbeidersamtale med styrer
* Er styrer sin kontaktperson ved behov

**Nestleder**:

* Er styrets eierrepresentant i samarbeidsutvalget
* Påse at saker av viktighet blir behandlet i samarbeidsutvalget, for deretter å ta med seg samarbeidsutvalget sine innspill tilbake til styret
* Overta styreleders oppgaver ved vedkommende sitt fravær

**Ansattes representanter**:

* Belyse saker fra de ansattes synsvinkel
* Komme med innspill fra de ansatte til budsjettforslaget

**Alle styremedlemmer**:

* Møte forberedt på styre- og årsmøter
* Utføre oppgaver de blir tillagt på styremøtene
* Behandle saker ut i fra en arbeidsgiverrolle

Styremøtene deles inn i 2 deler. Del 1 deltar alle styremedlemmene på og her behandles saker i henhold til punkt 1, 5, 6, 7, 8, 9, 10, 11, 12 og 13. Under del 2 deltar ikke ansattes representanter, her behandles saker i henhold til punkt 2, 3 og 4, samt personalsaker som er av uvanlig art eller stor betydning.

Ansattes representanter kan ikke velges inn som styreleder eller nestleder.

**Alle styremedlemmer har taushetsplikt i alle saker som behandles.**